Diari Oficial de la Generalitat Valenciana


Sumari del DOGV 8574, del 19-06-2019 (2019/5608)

RESOLUCIÓ de 23 de maig de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 8/19-AIA les Useres.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8574

Data del DOGV
:   19-06-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/5608


Data del document
:   23-05-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Useres, les
    * impacte ambiental

RESOLUCIÓ de 23 de maig de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 8/19-AIA les Useres. [2019/5608]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 8/19-AIA les Useres.  
  
«Declaració d'impacte ambiental  
Expedient: 8-2019-AIA.  
Títol: ampliació d'explotació avícola de pollastres.  
Promotora: M. Pilar Vidal Barreda.  
Òrgan substantiu: Ajuntament de les Useres.  
Localització: parcel·la 396, del polígon 13, de les Useres (Castelló).  
  
Antecedents  
El 26 de novembre de 2013, la Direcció General d'Avaluació Ambiental i Territorial va emetre declaració d'impacte ambiental del projecte «Explotació avícola de pollastres d'engreix» a la parcel·la 396 del polígon 13 de les Useres, Castelló (expedient 116-2013-AIA).  
El projecte va consistir en l'execució i posada en marxa d'una explotació ramadera dedicada a la cria intensiva de pollastres d'engreix amb capacitat de 52.000 pollastres i, per a això, es va proposar la construcció de dues naus de 1.800 m².  
Segons s'exposa en el certificat de compatibilitat urbanística, la granja té concedida llicència d'activitat amb data de 31 de gener de 2014.  
  
Descripció del projecte  
Actualment es pretén l'ampliació de l'explotació mitjançant la construcció d'una tercera nau de 1.800 m² on es realitzarà l'engreix de 28.000 pollastres.  
L'explotació disposa actualment d'una capacitat de 56.000 places, és a dir, 4.000 places addicionals a les avaluades en l'expedient 116-2013-AIA. Aquest augment, no subjecte en principi a avaluació d'impacte ambiental, s'ha tingut en compte en l'anàlisi tècnica efectuada. Per tant, amb l'augment de la capacitat prevista l'explotació tindrà una capacitat de 84.000 places.  
Les instal·lacions existents, a més de les naus de criança, consisteixen en una casa agrícola i una coberta per a guardar maquinària agrícola, bassa d'aigua per a reg, coberta per a gallinassa i coberta per a l'emmagatzematge de serradures (50 i 40 m², respectivament). En la caseta agrícola ja es disposa de lavabos que poden ser utilitzats per a l'ampliació de l'explotació.  
La superfície total ocupada per les naus serà de 5.474 m². A més, l'explotació disposa de femer cobert, bassa d'emmagatzematge d'aigua oberta, depòsit d'emmagatzematge d'aigua tancat de 50 m³, local de lavabos-vestidor i cobertes separades per a serradures i gallinassa. L'ocupació de la parcel·la serà del 12,48 %.  
La nau a construir tindrà coberta de dos vessants de color teula i estructura metàl·lica amb tancament d'obra amb panell tipus sàndwitx. La solera serà impermeable, es construirà amb formigó armat i tindrà un pendent del 10 % cap als laterals per a facilitar-ne la neteja. Disposarà de local tècnic annex i dos depòsits de polièster de 16 t cadascun.  
  
A l'entrada de cada porta de la nau es disposarà de plataforma de 5 x 5 construïda, així mateix, amb formigó armat.  
La ventilació serà dinàmica tipus túnel. L'entrada d'aire es realitza mitjançant finestres que se situaran en els laterals.  
El subministrament d'aigua procedeix de sondeig existent a la parcel·la. El control del consum d'aigua es realitza amb el comptador existent.  
El subministrament d'energia elèctrica es realitza mitjançant una línia aèria de mitjana tensió de 20 kV de cable LA-56 que connecta a centre de transformació d'intempèrie sota pal de 50 kV.  
Les instal·lacions disposaran d'un grup electrogen de reserva de potència nominal 40 kVA alimentat amb gasoil.  
Amb la finalitat de millorar l'accessibilitat a la parcel·la, està prevista la millora de les condicions del camí d'accés (millora del ferm).  
L'activitat a desenvolupar consisteix en l'engreix de pollastres fins al pes adequat que oscil·larà entre 2,5-3 kg.  
El procés de criança s'inicia amb l'arribada a les naus dels pollets. Des del moment de l'entrada se'ls subministrarà aliment i beguda. Els pollets s'engreixen amb pinsos compostos complets, i el període d'engreix serà de 42-55 dies aproximadament (segons pes).  
  
La criança es realitza sobre jaç (borumballa + serradura o pellorfa d'arròs) que es mantindrà en tot moment amb la humitat idònia (aproximadament del 55-60 %). L'excés d'humitat en el jaç es combatrà mitjançant una major renovació i calfament de l'aire amb els equips de calefacció i ventilació de la nau.  
La temperatura ambient a l'interior de la nau es mantindrà entre els 32-33 °C el dia 1 i els 18-20 °C al final de la criança. La variació diària es farà segons l'estàndard de producció de les estirps a criar.  
Les operacions diàries que ha de realitzar el granger es redueixen al control i vigilància dels equips (menjadores, abeuradors, calefacció, regulació de la ventilació i condicions ambientals, creixement i salut dels animals, com també la retirada i eliminació de les baixes que es produïsquen).  
La quantitat de matèries primeres que consumeixen estarà formada per pinso compost i consum d'aigua. La quantitat consumida de pinso per pollastre és de 5 kg/cicle, per tant, el consum total/anual, considerant que es realitzaran 5,5 cicles/any, serà de 2.310 t.  
  
Si prenem com a referència la guia MTD de la Comunitat Valenciana per a l'avicultura, es preveu un consum d'aigua pels animals de 5.040 m³.  
En l'explotació es generaran 10 kg/au/any de gallinassa i cadàvers que seran retirats per gestors autoritzats.  
  
Tramitació administrativa  
El 12 de novembre de 2018 té entrada en el Servei d'Avaluació d'Impacte Ambiental la documentació per part de l'òrgan substantiu. La documentació de l'expedient va ser completada mitjançant remissions dels dies 14 i 15 de febrer de 2019.  
La informació pública es va realitzar mitjançant publicació en el Butlletí Oficial de la Província de Castelló de l'1 de setembre de 2018 per 30 dies i en la seu electrònica per 42 dies.  
Durant la tramitació de l'expedient de llicència ambiental es van notificar els confrontants.  
Segons el certificat de Secretaria de l'Ajuntament de les Useres, no s'han presentat al·legacions.  
L'expedient administratiu conté:  
- Certificat favorable de compatibilitat urbanística de 16 de març de 2018.  
- Informe favorable de 3 de maig de 2018, de la Direcció Territorial de Castelló, sobre la base dels articles 197 i 201 de la Llei 5/2014, d'ordenació del territori, urbanisme i paisatge de la Comunitat Valenciana; Llei 6/2003, de ramaderia de la Comunitat Valenciana, i Reial decret 1084/1985, d'ordenació d'avicultura de carn.  
- Autorització de la Confederació Hidrogràfica del Xúquer (CHX) per a la construcció d'una nova nau en zona de policia dels barrancs de la Rambleta i del Racó, a la parcel·la 396, del polígon 13, del terme municipal de les Useres (Castelló), en el qual s'inclou la necessitat d'estudiar la conveniència d'implantar l'ús objecte d'autorització en una zona amb un possible risc d'inundació.  
D'acord amb l'informe de la CHX, el 6 de març de 2019 se sol·licita informe al Servei d'Ordenació del Territori. Transcorregut el termini atorgat i fins a la data de resolució de l'expedient, no s'ha rebut informe, per tant es decideix prosseguir l'expedient ja que es disposa, a la vista de les cartografies de risc d'àmbit estatal i autonòmic on no hi ha constància de risc, de suficients elements de judici per a resoldre.  
- Resolució d'inscripció en el registre d'aigües d'un aprofitament d'aigües subterrànies amb volum màxim anual de 7.000 m³/any a la parcel·la 396 del polígon 13, del terme municipal de les Useres (Castelló).  
  
- Contracte de retirada de gallinassa per al total de l'explotació per empresa amb autorització SANDACH.  
- Document de retirada de residus perillosos.  
- Contracte de retirada de cadàvers.  
- Document retirada de residus de la fossa sèptica.  
  
Afeccions legals. Informes sectorials  
S'identifiquen els organismes afectats per la realització del projecte següents:  
- Confederació Hidrogràfica del Xúquer.  
- Servei d'Ordenació del Territori.  
- Secció Forestal del Servei Territorial de Medi Ambient de Castelló.  
- Direcció General de Patrimoni Cultural.  
En la fase de consultes, a més dels esmentats en l'apartat anterior, s'han emés els informes següents:  
Informe de 30 d'abril de 2018, de la Secció Forestal del Servei Territorial de Medi Ambient de Castelló:  
L'informe assenyala la presència de sòl forestal ordinari en l'àmbit de la parcel·la. La parcel·la està afectada parcialment pel domini del camí ramader assagador del Mas de la Serra a la carrerassa de l'Arc Romà de Cabanes i limita amb l'assagador de l'Olivar Redó, de 45 metres d'amplària. Exposa l'informe: «Els camins ramaders, segons l'article 3 de la Llei 3/2014, són béns de domini públic de la Generalitat, en conseqüència, inalienables, imprescriptibles i inembargables».  
L'informe conclou que l'activitat és compatible amb el medi forestal i que l'actuació no ha d'afectar l'extensió dels canins ramaders ni la coberta forestal.  
Informe de 16 de gener de 2013, de la Direcció General de Cultura, amb caràcter favorable a l'efecte de l'article 11 de la Llei 4/1998, del patrimoni cultural valencià.  
  
Consideracions ambientals  
La parcel·la en la qual se situarà la nova edificació és pràcticament plana, de manera que no hi ha restriccions físiques importants que afecten l'edificació. L'edificació estarà a uns 20 m del límit de la parcel·la des de porta d'accés 1, limita amb el barranc i a uns 50 m dels extrems de la parcel·la. La construcció es realitzarà dins del recinte tancat que hi ha actualment a la parcel·la i es posarà tanca al perímetre que correspon a les naus, independent de la tanca que hi ha. La zona urbana més pròxima és el terme d'Adzeneta del Maestrat, de la qual dista aproximadament 3,9 km en línia recta.  
L'element més important són el barranc Sec i de la Ramblella situats al S-E de les naus amb un desnivell de 8-12 metres respecte a les naus.  
  
L'entorn de les naus és agrícola sense que hi haja elements ambientals d'especial interés.  
1. Identificació i valoració d'impactes. Establiment de mesures protectores i correctores  
El desbrossament i preparació del terreny produirà una afecció a la vegetació cultivada, augment del nivell de pols i afecció sobre el paisatge.  
Durant el transcurs de l'activitat es produirà un augment en el nivell d'olors que ocasionarà augment de la contaminació. L'explotació ha de disposar de ventilació forçada i sistemes de refrigeració que, a més de garantir un ambient adequat per als animals, evitarà l'acumulació d'olors. D'altra banda, la nau tindrà paviment impermeable, i sistemes de neteja amb maquinària a pressió que facilitaran la neteja de la nau i evitarà la generació excessiva d'olors.  
Una altra font d'olors són els cadàvers dels animals que seran retirats per empresa gestora.  
L'evacuació d'aigües residuals en l'explotació, el fem i l'emmagatzematge de productes pot produir contaminació de sòls.  
Es calcula que en l'explotació, de manera real, es produeixen menys residus orgànics que els indicats en les taules MTD. Es calcula una producció real de 5,5 Kg/au/any.  
Per a evitar generació d'olors i problemes de contaminació de sòls, després de cada cicle productiu la gallinassa juntament amb el llaç es retira directament de la nau per empresa gestora. L'explotació disposa de coberta amb solera de formigó i basseta de recollida de lixiviats de 210 m³ de capacitat que s'utilitzarà d'emmagatzematge d'estoc, si cal.  
  
Les úniques aigües residuals que es produeixen són les procedents de la neteja de les naus. Després de la retirada de la gallinassa i l'escombratge de la nau es neteja la nau amb productes desinfectants i aigua. Les aigües de neteja s'evaporen amb la posada en marxa dels ventiladors.  
La presència d'animals pot provocar molèsties en la població.  
El trànsit de la maquinària d'obra i els vehicles de transport d'animals produiran un augment del nivell de sorolls. A la nau, el soroll és originat pels animals i pel funcionament del sistema de ventilació. Els ventiladors triats seran de baix nivell sonor (menor o igual de 60 dB) i el nivell sonor exterior ha de ser inferior a aquest, per tant es considera que no existirà un augment important del nivell de sorolls.  
  
La presència d'edificis comportarà una disminució en la qualitat del paisatge. No obstant això l'explotació és escassament visible des del camí més pròxim. Els acabats i sobretot les cobertes de les naus faciliten la seua integració en l'entorn. Amb la finalitat de disminuir la incidència sobre el paisatge es conservaran els ametlers en els llocs no afectats per la construcció.  
En l'explotació es produiran residus de tipus veterinari que seran gestionats per empresa gestora. Aquesta empresa subministra els contenidors homologats per al seu emmagatzematge.  
2. Programa de vigilància ambiental  
En la fase de construcció es controlarà la qualitat de l'edificació i externament el color de coberta i façanes amb la finalitat d'evitar impactes visuals.  
En la fase de funcionament, el programa de vigilància ambiental incidirà en la gestió de la gallinassa i els cadàvers d'animals, controlarà la seua retirada periòdica i com més prompte millor i evitarà abocaments incontrolats i farà neteges i desinfeccions periòdiques del lloc on es produeix la càrrega.  
Es portarà un registre de les quantitats de gallinassa que retira l'empresa amb la qual es té establit el contracte de retirada, i es guardaran els albarans de lliurament en els quals figurarà matricula de camió, Kg, data de càrrega i transportista.  
De manera anàloga es portarà control amb la quantitat de cadàvers que es traslladen al punt habilitat de recollida.  
Per al sistema de neteja-desinfecció, es portarà també fitxa de control amb els productes utilitzats i dosis d'aplicació.  
Per a la resta de residus, també es portarà registre de quantitat produïda i tipus de residu i data de retirada, si escau.  
El responsable del programa de vigilància ambiental serà l'encarregat-propietari de l'explotació.  
  
Consideracions de l'òrgan ambiental  
En relació amb les modificacions introduïdes en la Llei 9/2018, en l'estudi d'impacte ambiental s'ha tingut en compte el risc (amb les dades conegudes) que el projecte siga afectat per un esdeveniment tal com una inundació, o puga generar riscos per al medi ambient derivats d'un inadequat emmagatzematge de la gallinassa o de la generació d'incendi.  
Segons les dades disponibles en la cartografia GVA, no s'han localitzat riscos geotècnics. La zona no està en zona vulnerable a la contaminació de les aigües per nitrats.  
Consultada la cartografia del Pla d'acció territorial sobre prevenció del risc d'inundació a la Comunitat Valenciana i el sistema nacional de cartografia de zones inundables del Ministeri per a la Transició Ecològica, no s'han detectat riscos coneguts a la parcel·la objecte del projecte. D'altra banda i segons l'estudi d'impacte ambiental, les naus se situen a una alçària de 8-12 metres respecte al barranc de la Ramblella i barranc Sec.  
Quant a les afeccions més rellevants, zona de policia de barranc i domini públic dels camins ramaders, cal indicar que en el primer cas l'òrgan ha donat la seua autorització. En el cas dels camins ramaders, en principi la nova nau no ocuparà la seua amplària legal. No obstant això, el tancament respectarà l'amplària d'ambdues.  
L'ampliació es realitzarà en zona eminentment agrícola i ramadera, solcada per barrancs i amb retall de vegetació forestal sense afecció directa o indirecta a espais protegits. La nova nau no presenta excessiva visibilitat des de les vies de comunicació més importants i està allunyada de nuclis de població. En relació amb les mesures preventives i correctores, a més de les derivades de possibles riscos i de la vulnerabilitat del projecte davant d'accidents greus, ha de considerar-se la necessitat d'introduir en el projecte mesures generals de prevenció per a evitar incidents sobre els llits d'aigua pròxims a l'explotació.  
  
En relació amb la incidència en el paisatge, es mantindrà almenys el 50 % de la superfície cultivada en el seu estat original, d'acord amb l'article 197.a de la Llei 5/2014, d'ordenació del territori, urbanisme i paisatge.  
  
Consideracions jurídiques  
1. El projecte examinat constitueix un dels casos en els quals és preceptiva la formulació d'una declaració d'impacte ambiental, després de la resolució administrativa que s'adopte per a l'aprovació definitiva d'aquell, segons es desprén de la Llei 21/2013, de 9 de desembre, d'avaluació ambiental, modificada per la Llei 9/2018 i l'annex I.1.h del Decret 162/1990, pel qual s'aprova el Reglament per a l'execució de la Llei 2/1989, d'impacte ambiental de la Comunitat Valenciana.  
  
2. En l'expedient s'han observat els tràmits previstos en la Llei 21/2013, d'avaluació ambiental modificada per la Llei 9/2018 i en les altres disposicions que li són aplicables.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
Per tot el que s'ha expressat anteriorment, es resol:  
  
Resolució  
Primer  
Estimar acceptable, als sols efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte d'ampliació d'explotació avícola, a la parcel·la 396, del polígon 13, de les Useres (Castelló), sempre que aquest es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:  
  
1. Mesures de prevenció en matèria d'incendis forestals:  
a) En la fase d'obres, com també en les fases de desenvolupament del projecte que ho requerisquen, s'ha de respectar el Decret 7/2004, de 23 de gener, del Consell de la Generalitat, pel qual aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
El plec de prescripcions tècniques ha de ser incorporat al projecte d'obra.  
b) En compliment de l'article 146 del Decret 98/1995, pel qual s'aprova el Reglament de la Llei 3/1993, forestal de la Comunitat Valenciana, s'ha de presentar davant l'òrgan substantiu còpia del permís d'emmagatzematge de materials inflamables (depòsit de gasoil) a l'entorn de terreny forestal.  
c) S'ha d'evitar l'acumulació de materials que puguen inflamar-se en l'exterior de les naus.  
d) A causa de la proximitat de l'explotació a sòl forestal, no es consideren adequats els tancaments vegetals encara que s'ha de mantindre, almenys en el 50 % de la superfície de la parcel·la, l'ús actual, d'acord amb l'article 197.a de la Llei 5/2014, d'ordenació del territori, urbanisme i paisatge.  
e) S'han de complir els aspectes que puguen ser aplicables dels plans de prevenció d'incendis i normativa municipal. Es pot sol·licitar la col·laboració dels agents medioambientals de la zona en relació amb la normativa a respectar.  
2. Patrimoni cultural: en el cas que en el transcurs de les obres es produïsquen troballes d'elements del patrimoni cultural valencià s'han de paralitzar les obres i comunicar-ho a l'òrgan competent en matèria de patrimoni.  
3. Sòl forestal i camins ramaders:  
a) En la construcció de la nau no es pot afectar terreny forestal.  
  
b) S'ha de respectar l'amplària dels camins ramaders que hi ha a la zona i evitar qualsevol ocupació d'aquests per les construccions o tancaments.  
4. S'ha d'evitar qualsevol acumulació de materials o residus de construcció en la proximitat dels barrancs i respectar, en qualsevol cas, la zona de servitud de 5 metres que ha de quedar lliure de qualsevol material d'obra i de qualsevol tipus de construcció.  
A la finalització de les obres la parcel·la ha de quedar lliure de qualsevol tipus de residu, els quals s'han de gestionar per gestor autoritzat i segons la seua naturalesa.  
5. La nau ha de tindre pendents adequats que aboquen a la basseta de recollida de lixiviats o qualsevol tipus de sistema que impedisca l'eixida de l'aigua procedent de la neteja de la nau o lixiviats a l'exterior.  
  
6. S'ha de controlar que els vehicles que retiren la gallinassa ho facen en les degudes condicions de manera que no hi haja pèrdues. S'ha de controlar especialment el pas dels vehicles per l'encreuament del barranc.  
  
Segon  
La declaració d'impacte ambiental no serà objecte de cap recurs, sense perjudici dels que, si escau, siguen procedents en via administrativa i judicial davant de l'acte pel qual s'autoritza el projecte.  
  
Tercer  
Publicar aquesta declaració d'impacte ambiental en el Diari Oficial de la Generalitat Valenciana de la forma reglamentària, d'acord amb el que es disposa en l'article 41.3 de la Llei 21/2013, de 9 de desembre, d'avaluació ambiental modificada per la Llei 9/2018.  
La regulació de la vigència d'aquesta declaració d'impacte ambiental serà l'establida en l'article 43 de la Llei 21/2013, modificada per la Llei 9/2018.  
  
València, 26 d'abril de 2019.- El director general de Medi Natural i d'Avaluació Ambiental: Antoni Marzo i Pastor.»  
  
València, 23 de maig de 2019.- El director general de Medi Natural i d'Avaluació Ambiental: Antoni Marzo i Pastor.